钦定古今图书集成/明伦汇编/官常典/第389卷 > 钱宰
## 钦定古今图书集成/明伦汇编/官常典/第389卷 > 钱宰

按《明外史》本传：“宰字子予，会稽人。洪武二年，征为国
子助教。太学初设，教条烦密，士惮其严，独宰庄重和
易，诸生乐就之。作《金陵形胜论》、历代帝主庙乐章，皆
称旨。十年，乞休，进国子博士，赐敕遣归。二十七年，帝
观蔡氏《书传》象纬运行与朱子《诗传》相悖，其他注说
与鄱阳邹季友所论间有未安者，命征天下宿儒订”
正之。兵部尚书唐铎举宰及致仕编修张美和、助教
靳权等，并遣行人驰传征至。帝谕以正定《书传》之意，
命学士刘三吾总其事。时江东诸门酒楼初成，赐百
官钞宴其上，宰等各赋诗以献。帝大悦，谕诸儒有年
老愿归者，先遣之。宰年最高兴，众皆请留。帝喜曰：“诸
耆硕能成朕意，甚善。”书成，赐名《书传、会选》，颁行天下。
厚赐宰等，令驰驿归。宰卒，年九十六。